Projek verskaf meer as net sanitêre produkteAmalia Uys is een van die bekendes wat die #HelpHanna-projek van Helpende Hand ondersteun. Foto: Helphanna.co.za Solidariteit Helpende Hand se #HelpHanna-projek verskaf sanitêre produkte en selfwaarde aan meer as 3 600 meisies Solidariteit Helpende Hand het in Augustus 2015 bewus geword daarvan dat basie meisies nie sanitêre ware kan bekostig nie. Die #HelpHanna-projek is toe van stapel gestuur om te help. ŉ Jaar later getuig onderwyseresse dat meisies meer selfvertroue het en selfs die vrymoedigheid het om vir hulp te vra. Helpende Hand het vanjaar weer ŉ studie gedoen oor die impak van die projek op meisies se lewens. Die vraelys is deur onderwyseresse in al die deelnemende skole beantwoord en handel onder andere oor meisies se vrymoedigheid om kwessies rondom menstruasie te bespreek en die verbetering in skoolbywoning en selfvertroue by behoeftige meisies. Volgens die onderwyseresse het 71% van die meisies die vrymoedigheid om vir hulp te vra. Dit is ŉ stewige styging van die 50% wat verlede jaar gewillig was om vir hulp te vra. Volgens die 2015-studie het meer as 10% van meisies in Afrikaanse skole ŉ tekort aan sanitêre produkte. Die tekort lei daartoe dat 7% van meisies gereeld skool misloop om vernedering te vermy. Sedert die #HelpHanna-projek by die skole geïmplementeer is, kan onderwyseres egter ŉ duidelike verbetering in meisies se skoolbywoning sien. Die projek help 3 600 meisies in 130 skole regoor die land en ontvang byna weekliks nuwe aansoeke van skole. Hierdie projek word nie net in die armste gemeenskappe gehou nie, maar selfs in welvarende skole en gemeenskappe. Helpende Hand se 157 takke samel ook produkte in om die projek verder te ondersteun. Die terugvoer van skoolverteenwoordigers bevestig ook dat die projek ŉ groot gaping vul en meisies se selfvertroue drasties verbeter.